ગુજરાતી ફિલ્મની જ્યારે ચર્ચા કરવામાં આવે ત્યારે કેડિયા અને ધોતી પહેરેલા હીરો અને ચણિયા ચોળી અને સાડી પહેરેલી હિરોઈનો ગામડામાં ફરતી દેખાય તેવું દ્રશ્ય આપણી આંખ સમક્ષ આવી જાય. પરંતુ આ દ્રશ્યની છાપની મિટાવવા માટે છેલ્લાં કેટલાંક વર્ષોથી નવી ગુજરાતી જનરેશન મેદાનમાં પડી છે તેવું લાગી રહ્યું છે. 'કેવી રીતે જઈશ', 'સપ્તપદી', 'ધ ગુડ રોડ' અને હવે 'હેપ્પી ફેમીલી Pvt Ltd.' જેવી મોડર્ન ફિલ્મો જેમાં હિન્દી ફિલ્મોની જેમ જ સ્ટોરીલાઈન, એક્શન સીકવન્સ, મ્યુઝિક અને હિરો-હિરોઈનના ડ્રેસિંગ બધું જ મોડર્ન બની રહ્યું છે. આ ઉપરાંત ગુજરાતી ફિલ્મોમાં સ્ટોરી એક્સપરિમેન્ટ પણ કરવામાં આવી રહ્યો છે. ફિલ્મ કેવી રીતે જઈશમાં જ્યારે ગુજરાતીઓની પટેલ જાતિને અમેરિકા જવા માટે કેટલી તકલીફો પડે છે તે બતાવવામાં આવ્યું હતું તો ત્યારે સપ્તપદીમાં દંપતિ અને સંતાન વચ્ચેના પ્રેમની લાગણીઓને વણી લેવામાં આવી હતી.